ELE-004032/2021Απάντηση της κ. Ferreiraεξ ονόματος της Ευρωπαϊκής Επιτροπής(24.11.2021)

Το κράτος μέλος μπορεί να υποβάλει αίτηση στο Ταμείο Αλληλεγγύης της ΕΕ (ΤΑΕΕ) εντός 12 εβδομάδων από την επέλευση μιας καταστροφής[[1]](#footnote-2). Το ΤΑΕΕ καλύπτει τις δημόσιες δαπάνες για ενέργειες έκτακτης ανάγκης και ανάκαμψης. Οι ιδιωτικές ζημίες δεν είναι επιλέξιμες.

Ο μηχανισμός πολιτικής προστασίας της Ένωσης παρέχει εργαλεία για τη στήριξη της Ελλάδας στην πρόληψη των δασικών πυρκαγιών και τη διευκόλυνση της διαχείρισης των δασικών πυρκαγιών[[2]](#footnote-3). Στηρίζει έργα διακρατικής συνεργασίας για καινοτόμες δράσεις και ορθές πρακτικές όσον αφορά την πρόληψη και την ετοιμότητα για την αντιμετώπιση κινδύνων καταστροφών.

Κατά την περίοδο 2014-2020, διατέθηκαν περίπου 394 εκατ. ευρώ για την προσαρμογή στην κλιματική αλλαγή και την πρόληψη κινδύνων[[3]](#footnote-4). Για την περίοδο 2021-2027, θεσπίζεται χωριστό πρόγραμμα[[4]](#footnote-5) για την πολιτική προστασία, συνολικού ύψους 713 εκατ. ευρώ.

Στο πλαίσιο του ελληνικού σχεδίου ανάκαμψης και ανθεκτικότητας, 1,2 δισ. ευρώ διατίθενται για την αντιμετώπιση και τον μετριασμό καταστροφών, τα οποία θα εκταμιευθούν κατά την επίτευξη των οροσήμων και των στόχων που καθορίζονται στην εκτελεστική απόφαση του Συμβουλίου, της 13ης Ιουλίου 2021[[5]](#footnote-6). Η Επιτροπή μπορεί επίσης να παρέχει τεχνική βοήθεια για την πρόληψη και τη διαχείριση κινδύνων στο πλαίσιο του Μέσου Τεχνικής Υποστήριξης.

Το Ευρωπαϊκό Γεωργικό Ταμείο Αγροτικής Ανάπτυξης[[6]](#footnote-7) στηρίζει επενδύσεις για την ενίσχυση της αποκατάστασης του γεωργικού δυναμικού που έχει πληγεί από φυσικές καταστροφές, δυσμενή κλιματικά φαινόμενα, καταστροφικά συμβάντα, και προληπτικές δράσεις για τη μείωση των συνεπειών τους, καθώς και για την πρόληψη και αποκατάσταση ζημιών στα δάση οι οποίες προκαλούνται από τις πυρκαγιές. Στο τρέχον πρόγραμμα αγροτικής ανάπτυξης[[7]](#footnote-8), η Ελλάδα διέθεσε 139,5 εκατ. ευρώ για την ανάπτυξη των δασών και 20 εκατ. ευρώ για δράσεις πρόληψης ζημιών για απώλειες στον γεωργικό τομέα.

1. Στην αίτηση πρέπει να αποδεικνύεται ότι η συνολική άμεση ζημία υπερβαίνει είτε το 0,6 % του ελληνικού ακαθάριστου εθνικού εισοδήματος είτε το 1,5 % του μέσου ακαθάριστου εγχώριου προϊόντος των πληγεισών περιοχών. [↑](#footnote-ref-2)
2. Για παράδειγμα, εργαλεία παρακολούθησης δασικών πυρκαγιών, συστήματα έγκαιρης προειδοποίησης, συμβουλευτικές αποστολές και προγράμματα αξιολόγησης από ομοτίμους. [↑](#footnote-ref-3)
3. Συμπεριλαμβανομένης της αγοράς πυροσβεστικού εξοπλισμού. [↑](#footnote-ref-4)
4. Το πρόγραμμα θα στηρίξει μέτρα πρόληψης, ετοιμότητας και αντιμετώπισης κινδύνων και καταστροφών, συμπεριλαμβανομένου του εξοπλισμού. Παρόμοιες δράσεις έχουν προγραμματιστεί στο πλαίσιο των 13 περιφερειακών προγραμμάτων. [↑](#footnote-ref-5)
5. Σχέδιο ανάκαμψης για την Ευρώπη — Συμβούλιο (europa.eu), <https://www.consilium.europa.eu/el/policies/eu-recovery-plan/>. [↑](#footnote-ref-6)
6. Κανονισμός (ΕΕ) αριθ. 1305/2013. [↑](#footnote-ref-7)
7. Η Ελλάδα προτίθεται να τροποποιήσει το ΠΑΑ 2014-2020, ώστε να ενισχύσει την πρόληψη και την αποκατάσταση του γεωργικού δυναμικού, καθώς και τη δάσωση και τη δημιουργία δασικών εκτάσεων. [↑](#footnote-ref-8)